# Carme Barbarà i Geniés

Carme Barbarà i Geniés (Barcelona, 3 de juliol de 1933) és una dibuixant de còmic i il·lustradora que s'inicia a la revista de còmic femení Florita. Una de les seves obres més conegudes és Mary Noticias (1962). Usava el nom de Carme Barbará i C. Barbará en els seus treballs.

## Biografia

Carme Barbarà va néixer a Barcelona, el 3 de juliol de 1933, en el si d'una família en la qual alguns dels membres eren molt afeccionats al dibuix i la pintura. És d'aquí d'on li ve l'afició pel dibuix i la pintura. Abans que dibuixant de còmics, en va ser lectora, el seu preferit era Jorge y Fernando, però també comprava les revistes de còmic Chicos, Mis Chicas, Maravillas i els quaderns d'El Hombre Enmascarado.
Els seus primers treballs foren contes de fades, que va fer a mitjan anys cinquanta per a Ediciones Alberto Geniés, editorial propietat d'Albert Geniés Lorente, un cosí de Carme Barbará i Geniés. Albert Geniés es dedicava a la publicació de contes i còmics, mentre que també era publicista, pintor i dibuixant de còmics.
El seu següent treball després de treballar a l'editorial d'Albert Geniés va ser el personatge de Luisa a la revista Florita per l'Editorial Plaza, editorial on treballarà fins que es va deixar d'editar la revista. Tot seguit, dibuixarà a Ediciones Toray, S. A. per als seus còmics Mis Cuentos, Alicia, Cuentos de la Abuelita i Azucena, entre d'altres. Per a l'Editorial Bruguera dibuixa a les publicacions Sissi, Cuentos Rositas i Cuentos para niñas Sissi, totes elles de còmic femení.
A Ibero Mundial de Ediciones, i a principi dels anys seixanta, hi va dibuixar per a les col·leccions Claro de Luna, Romántica i Marilin. També per a aquesta mateixa editorial va dibuixar, amb guions de Roy Mark (pseudònim de Ricardo Acedo), la sèrie per la qual seria més coneguda, Mary Noticias. Aquesta col·lecció es va començar a publicar el 21 de juny del 1962, i se n'editaren un total de 484 números.
Quan Carme Barberà encara no es dedicava professionalment al dibuix de còmic, tenia una gran admiració pels dibuixants Jesús Blasco i Emili Freixas; el fet de poder-los conèixer era un somni que pensava que era impossible que es fes realitat, però el cert és que, uns anys després, el somni es va fer realitat i va conèixer tots dos dibuixants. Gràcies a Emili Freixas, va obtenir un treball per fer unes il·lustracions per a contes clàssics. Aquests dibuixos li havien estat encarregats prèviament a Freixas, i aquest els va delegar a Carme Barbarà, que poc s'imaginava, quan era petita, que el mateix Freixas li demanaria que dibuixés per a ell. Aquests dibuixos foren realitzats amb tota la il·lusió del món.

## Obra i personatges

Llista de publicacions i personatges, on Carme Barbarà hi ha participat, en part o totalment. :
| Anys | Publicació | Títol / personatge | Format | Guionista | Editorial | Notes |
| 1950 | Colección Carmencita | Diversos | Quadern apaïsat | J.P. Jubert | Ediciones Alberto Geniés | |
| 1952 | Mis Cuentos | Diversos | Quadern vertical | L. Cánovas | Ediciones Toray, S.A. | La majoria estaven encunyats a la part superior |
| 1953 | Florita | Luisa | Quadern vertical | | Ediciones Cliper | Personatge |
| 1956 | Colección Tres Hadas | Diversos | Quadern apaïsat | Luís Garcia Lecha i Carmina Verdejo | Indedi Industria Editorial | Els almanacs eren quaderns verticals |
| 1957 | Alicia | Diversos | Quadern apaïsat | Diversos | Ediciones Toray, S.A. | Sèrie |
| 1957 | Princesita Carolina | Diversos | Quadern apaïsat | L. Cánovas, Juan Llarch, Pérez Iscla | Editorial Ferma | Sèrie |
| 1958 | Florita | Yo te contaré... | Quadern vertical | | Ediciones Cliper | Sèrie |
| 1958 | Cuentos de la Abuelita | Diversos | Quadern | Diversos | Ediciones Toray, S.A. | Sèrie |
| 1958 | Dos Corazones | Diversos | Quadern | Carmen Fraxanet, Carver, Julez | Indedi Industria Editorial | Se n'editaren 120 números |
| 1956 | Colección Mari-Tere | Colección Mari-Tere | Quadern | Francisco José Gras | Editorial Grafidea, S.L. | Segona sèrie |
| 1958 | Marta | Marta | Quadern apaïsat | | Ediciones Clíper | |
| 1959 | Claro de Luna | Diversos | Quadern apaïsat | Diversos | Ibero Mundial de Ediciones | |
| 1959 | Sissi Suplemento de Novelas Gráficas | Diversos | Quadern | Diversos | Editorial Bruguera | El primer número es va regalar amb el núm. 67 de Sissi |
| 1962 | Mary Noticias | Mary Noticias | Quadern apaïsat | Roy Mark | Ibero Mundial de Ediciones | |

## Referències

* 1 2 Jesus Cuadrado. De la Historieta y su uso, 1873-2000. Ediciones Sinsentido, 2000. Pag. 114-115. ISBN 84-89384-23-1.
* 1 2 3 4 5 «Tebeosfera» (en castellà). [Consulta: 4 abril 2013].
* 1 2 3 4 5 6 7 (Quadern) (en castellà) El Boletín, Especial nº 66, Especial nº 66, Tardor 2011 [Consulta: 4 abril 2013].

## Bibliografia

* Jesús Cuadrado. De la historieta y su uso, 1873-2000. Ediciones Sinsentido, 2000. Pag. 114-115. ISBN 84-89384-23-1. (castellà)
* López, Manuel; L. Porras i Montserrat López (Revista) (en castellà) El Boletín. Carlos-Tere [Barcelona], especial núm. 66, tardor 2011, pàg. 1 a 47 [Consulta: 2 abril 2013].(castellà)
* Fitxa de Carme Barbarà a la Tebeosfera. (castellà)

## Enllaços externs

* Fitxa de Carme Barbarà a la Tebeosfera. (castellà)
* Vídeo d'una entrevista a Carme Barbarà. (castellà)